b'\n_START_ARTICLE_\nDothraki\n_START_PARAGRAPH_\nDothraki je umetno ustvarjen jezik, ki se pojavlja v fantazijskih romanih Pesem ledu in ognja avtorja Georgea R. R. Martina in v televizijski seriji Igra prestolov, kjer ga govori nomadsko ljudstvo Dothraki. Za fantazijsko TV-serijo ga je razvil jezikoslovec David J. Peterson, osnova pa so bile besede in fraze, uporabljene v romanih. Septembra 2011 je jezik sestavljalo 3163 besed, ki pa niso vse poznane javnosti._NEWLINE_Jezik dothraki je bil ozna\xc4\x8den za enega izmed najbolj prepri\xc4\x8dljivih izmi\xc5\xa1ljenih jezikov.\n_START_SECTION_\nRazvoj\n_START_PARAGRAPH_\nBesedi\xc5\xa1\xc4\x8de za jezik dothraki je David J. Peterson ustvaril \xc5\xbee pred televizijsko adaptacijo. Navdih je \xc4\x8drpal iz Martinovega opisa jezika ter iz eston\xc5\xa1\xc4\x8dine, tur\xc5\xa1\xc4\x8dine, ru\xc5\xa1\xc4\x8dine, svahilija in inuktituta (jezik domorodcev zahodne Kanade). Pri ustvarjanju novega jezika je moral upo\xc5\xa1tevati besede in izraze, ki so \xc5\xbee obstajali v knjigah, hkrati pa je moral imeti jezik enostavno izgovorjavo, da so se ga igralci lahko nau\xc4\x8dili. Vse to je vplivalo na slovnico in fonologijo jezika dothraki.\n_START_SECTION_\nFonologija\n_START_PARAGRAPH_\nLjudstvo Dothraki nima sistema zapisovanja, niti ga nimajo bli\xc5\xbenja ljudstva.\n_START_SECTION_\nBesedne vrste\n_START_PARAGRAPH_\nJezik temelji predvsem na pregibnosti, vendar se predlogi kljub temu v\xc4\x8dasih uporabljajo. Pripone, predpone in medpone se vse uporabljajo. Glagoli se spregajo v pretekliku, sedanjiku, prihodnjiku, dveh imperativih in arhai\xc4\x8dno \xc5\xa1e v dele\xc5\xbeniku, hkrati pa se \xc5\xa1e ujemajo v osebi, \xc5\xa1tevilu in trdilnih ali nikalnih strukturah. Samostalniki se delijo v dve skupini, med \xc5\xbeive in ne\xc5\xbeive samostalnike, in imajo pet sklonov (nominativ, akuzativ, genitiv, alativ, ablativ). Dodatno pa se \xc5\xbeivi samostalniki sklanjajo \xc5\xa1e glede na \xc5\xa1tevilo.\n_START_SECTION_\nVrstni red v stavku\n_START_PARAGRAPH_\nOsnovni vrstni red je osebek \xe2\x80\x93 povedek \xe2\x80\x93 predmet. Kadar je prisoten samo osebek je ta prav tako pred glagolom. V samostalni\xc5\xa1kih besednih zvezah obstaja poseben vrstni red: kazalni zaimek, samostalnik, prislov, pridevnik, samostalnik v rodilniku, predlo\xc5\xbena besedna zveza. Predlogi so vedno pred samostalni\xc5\xa1kimi prilastki. Pridevniki, svojilni zaimki in predlo\xc5\xbene besedne zveze pa so vedno za samostalnikom. Prislovi so pogosto zadnji v stavku, vendar pa lahko sledijo glagolu. Naklonski \xc4\x8dlenki se nahajajo pred glagolom.'